Euroopan parlamentin päätöslauselma

22. huhtikuuta 2008

joka sisältää huomautukset, jotka ovat erottamaton osa päätöstä vastuuvapauden myöntämisestä Euroopan jälleenrakennusviraston talousarvion toteuttamisesta varainhoitovuonna 2006

EUROOPAN PARLAMENTTI, joka

ottaa huomioon Euroopan jälleenrakennusviraston lopullisen tilinpäätöksen varainhoitovuodelta 2006 [1],

ottaa huomioon tilintarkastustuomioistuimen kertomuksen Euroopan jälleenrakennusviraston tilinpäätöksestä varainhoitovuodelta 2006 sekä viraston vastaukset [2],

ottaa huomioon neuvoston 12. helmikuuta 2008 antaman suosituksen (5843/2008 — C6–0084/2008),

ottaa huomioon EY:n perustamissopimuksen ja erityisesti sen 276 artiklan,

ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta 25. kesäkuuta 2002 annetun neuvoston asetuksen (EY, Euratom) N:o 1605/2002 [3] ja erityisesti sen 185 artiklan,

ottaa huomioon Euroopan jälleenrakennusviraston perustamisesta 5. joulukuuta 2000 annetun neuvoston asetuksen (EY) N:o 2667/2000 [4] ja erityisesti sen 8 artiklan,

ottaa huomioon neuvoston asetuksen (EY, Euratom) N:o 1605/2002 185 artiklassa tarkoitettuja elimiä koskevasta varainhoidon puiteasetuksesta 19. marraskuuta 2002 annetun komission asetuksen (EY, Euratom) N:o 2343/2002 [5] ja erityisesti sen 94 artiklan,

ottaa huomioon työjärjestyksen 71 artiklan ja liitteen V,

ottaa huomioon talousarvion valvontavaliokunnan mietinnön sekä ulkoasiainvaliokunnan lausunnon (A6–0112/2008),

A. ottaa huomioon, että tilintarkastustuomioistuin on saanut riittävän varmuuden siitä, että varainhoitovuoden 2006 tilit ovat luotettavat ja tilien perustana olevat toimet ovat lailliset ja asianmukaiset,

B. ottaa huomioon, että parlamentti myönsi 24. huhtikuuta 2007 Euroopan jälleenrakennusviraston johtajalle vastuuvapauden viraston talousarvion toteuttamisesta varainhoitovuonna 2005 [6] ja päätökseen liitetyssä päätöslauselmassa muun muassa

- piti myönteisenä viraston vuosia 2003 ja 2004 koskevissa tilintarkastustuomioistuimen vuosikertomuksissa tehtyjen havaintojen perusteella toteuttamia toimia hankintamenettelyjen parantamiseksi, jotka lisäsivät avoimuutta useilla aloilla,

- totesi, että vuoden 2004 kertomuksessaan tilintarkastustuomioistuin oli havainnut Yhdistyneiden Kansakuntien Kosovon väliaikaishallinnolle (UNMIK) uskottujen tehtävien tarkastelun yhteydessä, että maksuja suoritettaessa ei ollut asianmukaista varainhoidon valvontaa ja että toimien päättämisessä oli vakavia ongelmia, jotka johtuivat pääasiassa sekä hankkeita koskevien asianmukaisten tilien että menojen riittävien perustelujen puuttumisesta;

Yleiset huomautukset, jotka koskevat EU:n virastoihin liittyviä yleisluonteisia kysymyksiä ja joiden perusteella myös yksittäiselle virastolle myönnetään vastuuvapaus

1. toteaa, että tilintarkastustuomioistuimen tarkastamien 24 viraston ja muun hajautetun erillisviraston talousarvioiden kokonaismäärä vuonna 2006 oli 1080,5 miljoonaa euroa (suurin oli Euroopan jälleenrakennusviraston talousarvio, 271 miljoonaa euroa, ja pienin Euroopan poliisiakatemian (CEPOL) talousarvio, viisi miljoonaa euroa);

2. huomauttaa, että tilintarkastuksen ja nyt vastuuvapausmenettelyn kohteena olevien EU:n virastojen joukkoon kuuluu perinteisten sääntelyvirastojen lisäksi myös toimeenpanovirastoja, jotka on perustettu toteuttamaan tiettyjä ohjelmia, ja että menettely ulotetaan lähitulevaisuudessa koskemaan myös julkisen ja yksityisen sektorin kumppanuutena perustettuja yhteisyrityksiä (yhteiset teknologia-aloitteet);

3. panee parlamentin osalta merkille, että vastuuvapausmenettelyn piiriin kuuluvien virastojen lukumäärä on kehittynyt seuraavasti: varainhoitovuonna 2000: 8; 2001: 10; 2002: 11; 2003: 14; 2004: 14; 2005: 16; 2006: 20 sääntelyvirastoa ja 2 toimeenpanovirastoa (joihin ei ole laskettu mukaan kahta virastoa, joiden tilit Euroopan tilintarkastustuomioistuin tarkastaa mutta jotka kuuluvat sisäisen vastuuvapausmenettelyn piiriin);

4. toteaa näin ollen, että tarkastus- ja vastuuvapausmenettelystä on tullut raskas ja kohtuuton suhteessa virastojen ja hajautettujen erillisvirastojen talousarvioiden suhteelliseen osuuteen; kehottaa asiasta vastaavaa valiokuntaa tarkastelemaan vastuuvapausmenettelyä laajasti uudelleen virastojen ja hajautettujen erillisvirastojen suhteen yksinkertaisemman ja rationaalisemman lähestymistavan laatimiseksi ottaen huomioon, että virastojen määrä kasvaa jatkuvasti ja että niistä jokainen tarvitsee tulevina vuosina erillisen vastuuvapautta koskevan mietinnön;

Periaatteelliset huomautukset

5. vaatii komissiota esittämään ennen uuden viraston perustamista tai olemassa olevan viraston uudistamista selkeät selvitykset seuraavista tekijöistä: viraston tyyppi, viraston tavoitteet, sisäinen hallintorakenne, tuotteet, palvelut, keskeiset menettelyt, kohderyhmä, viraston asiakkaat ja sidosryhmät, muodolliset suhteet ulkopuolisiin toimijoihin, talousarviovastuu, varainhoidon suunnittelu sekä henkilöstö ja henkilöstöpolitiikka;

6. esittää, että kunkin viraston on noudatettava vuosittaista tulossopimusta, jonka asianomainen virasto ja asiasta vastaava pääosasto ovat laatineet ja jonka olisi sisällettävä tulevan vuoden päätavoitteet, rahoituskehys sekä selkeät indikaattorit tuloksen mittaamiseksi;

7. vaatii, että tilintarkastustuomioistuin tai muu riippumaton tilintarkastaja tarkastaa virastojen toiminnan säännöllisesti (ja tapauskohtaisesti); katsoo, että tarkastusta ei pitäisi rajoittaa varainhoidon perinteisiin osatekijöihin ja julkisten varojen asianmukaiseen käyttöön vaan tarkastuksen olisi katettava myös hallinnon vaikuttavuus ja tehokkuus ja siinä olisi esitettävä arvostelu kunkin viraston varainhoidosta;

8. katsoo, että tekniset vähennykset olisi tehtävä avoimina olevien virkojen perusteella, jos virasto yliarvioi jatkuvasti omat budjettitarpeensa; katsoo tämän johtavan pitkällä aikavälillä siihen, että virastoilla on vähemmän käyttötarkoitukseensa sidottuja tuloja, mikä samalla merkitsee hallintokustannusten vähenemistä;

9. pitää vakavana ongelmana, että useita virastoja arvostellaan muun muassa julkisia hankintoja koskevien sääntöjen, varainhoitoasetuksen ja henkilöstösääntöjen noudattamatta jättämisestä; katsoo tämän johtuvan lähinnä siitä, että useimmat säännökset ja varainhoitoasetus on räätälöity isommille toimielimille ja että useimmilla pienillä virastoilla ei ole tarvittavia vähimmäisresursseja näiden sääntelyvaatimusten toteuttamista varten; pyytää sen vuoksi komissiota pyrkimään nopeaan ratkaisuun, jolla tehokkuutta parannetaan ryhmittämällä yhteen eri virastojen hallinnolliset toiminnot tällaisten vähimmäisresurssien saavuttamiseksi (virastojen toimintaa sääntelevät perusasetukset ja niiden talousarvion riippumattomuus huomioon ottaen), tai laatimaan kiireellisesti virastoja koskevat erityiset säännöt (erityisesti täytäntöönpanosäännöt), joiden avulla ne voivat noudattaa vaatimuksia täysimääräisesti;

10. vaatii, että laatiessaan alustavaa talousarvioesitystä komissio ottaa huomioon kunkin viraston tulokset talousarvion toteuttamisessa aikaisempina vuosina, erityisesti vuonna n-1, ja tarkistaa asianomaisen viraston pyytämiä määrärahoja sen mukaisesti; pyytää asiasta vastaavaa valiokuntaansa kunnioittamaan mainittua tarkistamista, ja jos komissio ei tarkista määrärahoja, tarkistamaan itse kyseisiä määrärahoja siten, että ne ovat sellaisella todenmukaisella tasolla, joka vastaa asianomaisen viraston hyödyntämiskykyä ja täytäntöönpanovalmiuksia;

11. muistuttaa kehottaneensa varainhoitovuotta 2005 koskeneen vastuuvapauspäätöksensä yhteydessä komissiota esittämään viiden vuoden välein selvityksen kunkin toiminnassa olevan erillisviraston tuottamasta lisäarvosta; kehottaa kaikkia asianomaisia toimielimiä toteuttamaan tarvittavat toimet, jos jonkin erillisviraston ei todeta tuottavan lisäarvoa, ja muuttamaan kyseisen erillisviraston tehtävää tai lakkauttamaan viraston; panee merkille, että vuonna 2007 komissio ei toteuttanut yhtäkään arviointia; kehottaa, komissiota esittämään vähintään viisi tällaista arviointia ennen varainhoitovuotta 2007 koskevan vastuuvapauden myöntämistä alkaen vanhimmista virastoista;

12. katsoo, että tilintarkastustuomioistuimen suositukset olisi pantava täytäntöön viipymättä ja että virastoille olisi maksettava tukia suhteessa niiden todellisiin käteisvarojen tarpeisiin; katsoo lisäksi, että yleiseen varainhoitoasetukseen tehtävät muutokset olisi sisällytettävä virastoja koskevaan varainhoidon puiteasetukseen ja kunkin viraston erityiseen varainhoitoasetukseen;

13. ilmaisee huolensa siitä, että merkittävä osa henkilöstöstä on väliaikaisessa työsuhteessa tavalla, joka saattaa vaikuttaa heidän työnsä laatuun; pyytää sen vuoksi komissiota nykyistä paremmin valvomaan henkilöstösääntöjen soveltamista virastoissa;

Raportointitietojen esittäminen

14. toteaa, että virastojen kesken ei ole olemassa vakiolähestymistapaa siihen, kuinka virastot esittelevät toimintansa kyseisen varainhoitovuoden ajalta sekä tilinsä ja kertomukset talousarvio- ja varainhallinnosta, eikä siihen, olisiko viraston johtajan laadittava tarkastuslausuma; panee merkille, että kaikki virastot eivät ole erottaneet selvästi toisistaan a) viraston työn esittelyä kansalaisille ja b) teknistä raportointia talousarvio- ja varainhallinnosta;

15. toteaa, että vaikka komission ohjeissa toimintakertomusten laatimisesta ei nimenomaisesti vaadita virastoja laatimaan tarkastuslausumaa, monet johtajat ovat kuitenkin tehneet niin vuoden 2006 osalta, ja yhdessä tapauksessa lausuma sisältää tärkeän varauman;

16. palauttaa mieliin 12. huhtikuuta 2005 antamansa päätöslauselman [7] 41 kohdan, jossa se pyysi virastojen johtajia liittämään vastedes vuotuiseen toimintakertomukseensa, joka esitetään yhdessä taloutta ja hallintoa koskevien tietojen kanssa, lausuman toimien laillisuudesta ja asianmukaisuudesta, joka on samanlainen kuin komission pääjohtajien allekirjoittamat lausumat;

17. kehottaa komissiota muuttamaan ohjeitaan virastoille vastaavasti;

18. esittää lisäksi, että komissio tekisi yhteistyötä virastojen kanssa ja pyrkisi laatimaan yhtenäisen, kaikkiin virastoihin ja hajautettuihin erillisvirastoihin sovellettavan mallin, jossa erotetaan selvästi toisistaan

- suurelle yleisölle tarkoitettu vuosikertomus elimen toimista, työstä ja saavutuksista,

- tilinpäätös ja selvitys talousarvion toteuttamisesta,

- komission pääjohtajien toimintakertomusten kaltainen toimintakertomus,

- viraston johtajan allekirjoittama tarkastuslausuma sekä mahdolliset varaumat tai huomiot, joihin johtaja pitää tarpeellisena kiinnittää vastuuvapauden myöntävän viranomaisen huomiota;

Tilintarkastustuomioistuimen yleiset havainnot

19. panee merkille tilintarkastustuomioistuimen havainnon (vuosikertomuksen 10.29 kohta [8]), että komission yhteisön talousarviosta suorittamien avustusten kohdentaminen ei pohjaudu riittävän perusteltuihin arvioihin virastojen käteisvarojen tarpeesta ja että tämän vuoksi, ja seuraavaan varainhoitovuoteen siirrettyjen määrärahojen määrästä johtuen, virastoilla on hallussaan huomattavan paljon käteisvaroja; panee merkille myös tilintarkastustuomioistuimen suosituksen, että virastoille olisi suoritettava avustuksia suhteessa niiden todellisiin käteisvarojen tarpeisiin;

20. panee merkille, että neljätoista virastoa ei ollut vielä vuoden 2006 loppuun mennessä ottanut käyttöön ABAC-kirjanpitojärjestelmää (vuosikertomuksen 10.31 kohdan alaviite);

21. panee merkille tilintarkastustuomioistuimen huomautuksen (vuosikertomuksen 1.25 kohta), jonka mukaan jotkin virastot kirjaavat käyttämättä jääneisiin lomapäiviin liittyvän menojäämän; toteaa, että tilintarkastustuomioistuin on hyväksynyt varauksin tarkastuslausuman kolmen viraston osalta (Euroopan ammatillisen koulutuksen kehittämiskeskus (Cedefop), Euroopan poliisiakatemia (CEPOL) ja Euroopan rautatievirasto) varainhoitovuoden 2006 osalta (vuonna 2005: Cedefop, Euroopan elintarviketurvallisuusviranomainen, Euroopan jälleenrakennusvirasto);

Sisäinen tarkastus

22. palauttaa mieliin, että varainhoitoasetuksen 185 artiklan 3 kohdan mukaan komission sisäinen tarkastaja on myös yhteisön talousarviosta avustusta saavien sääntelyvirastojen sisäinen tarkastaja; huomauttaa, että sisäinen tarkastaja antaa kertomukset kunkin viraston johtokunnalle ja johtajalle;

23. kiinnittää huomiota sisäisen tarkastuksen vuosikertomukseen vuodelta 2006 sisältyvään varaumaan, joka kuuluu seuraavasti:

"Komission sisäinen tarkastaja ei henkilöstöresurssien puutteen takia pysty täyttämään asianmukaisesti varainhoitoasetuksen 185 artiklassa säädettyä velvollisuuttaan yhteisön elinten sisäisenä tarkastajana.";

24. panee kuitenkin merkille sisäisen tarkastajan vuoden 2006 toimintakertomukseen sisältyvän huomautuksen, jonka mukaan vuodesta 2007 lähtien komission sisäisen tarkastuksen osastolle myönnettyjen lisähenkilöstöresurssien myötä kaikissa toiminnassa olevissa sääntelyvirastoissa tehdään sisäinen tarkastus vuosittain;

25. panee merkille, että niiden sääntely- ja toimeenpanovirastojen ja yhteisyritysten lukumäärä, jotka sisäisen tarkastuksen on tarkastettava varainhoitoasetuksen 185 artiklan mukaisesti, kasvaa jatkuvasti; kehottaa komissiota tiedottamaan parlamentin asiasta vastaavalle valiokunnalle, onko sisäisellä tarkastuksella käytettävissään riittävästi henkilöstöresursseja suorittamaan vuotuisen tarkastuksen kaikissa näissä elimissä tulevina vuosina;

26. huomauttaa, että asetuksen (EY, Euratom) N:o 2343/2002 72 artiklan 5 kohdan mukaisesti kunkin viraston on toimitettava vuosittain vastuuvapauden myöntävälle viranomaiselle ja komissiolle johtajan laatima kertomus, jossa on yhteenveto sisäisen tarkastajan tekemien tarkastusten määrästä ja tyypistä, annetuista suosituksista ja näiden suositusten johdosta toteutetuista jatkotoimista; pyytää virastoja ilmoittamaan, onko näin toimittu, ja jos on, niin millä tavoin asia on hoidettu;

27. panee merkille, mitä tulee etenkin pienten virastojen valmiuteen toteuttaa sisäisiä tarkastuksia, sisäisen tarkastajan Euroopan parlamentin asiasta vastaavalle valiokunnalle 14. syyskuuta 2006 tekemän ehdotuksen, jonka mukaan olisi sallittava, että pienet virastot toteuttavat sisäisen tarkastuksen ostopalveluna yksityiseltä sektorilta;

Virastojen arviointi

28. palauttaa mieliin parlamentin, neuvoston ja komission yhteisen lausuman [9], josta sovittiin neuvottelumenettelyssä ennen 13. heinäkuuta 2007 pidettyä ECOFIN-neuvoston kokousta ja jossa pyydettiin toimittamaan i) luettelo virastoista, joiden tilit komissio aikoo tarkastaa ja ii) luettelo virastoista, joiden tilit on jo tarkastettu, sekä yhteenveto tärkeimmistä havainnoista;

Kurinpitomenettelyt

29. toteaa, että kokonsa vuoksi yksittäisille virastoille on vaikeaa perustaa tilapäisiä kurinpitolautakuntia, jotka koostuvat sopivaa uravaihetta edustavista henkilöstön jäsenistä, ja että komission tutkinta- ja kurinpitoelimellä (IDOC) ei ole toimivaltaa virastojen suhteen; kehottaa virastoja harkitsemaan virastojen välisen kurinpitolautakunnan perustamista;

Luonnos toimielinten väliseksi sopimukseksi

30. palauttaa mieliin komission esittämän luonnoksen toimielinten väliseksi sopimukseksi Euroopan unionin sääntelyvirastojen toimintakehyksestä (KOM(2005) 59), jonka tarkoituksena oli vahvistaa Euroopan unionin sääntelyvirastojen perustamista, rakennetta, toimintaa, arviointia ja valvontaa koskeva horisontaalinen kehys; pitää luonnosta asianmukaisena aloitteena pyrittäessä järkeistämään virastojen perustamista ja toimintaa; panee merkille komission hallintosaavutuksista vuonna 2006 laaditussa yhteenvedossa esitetyn toteamuksen (KOM(2007) 274, 3.1 luku), että vaikka neuvottelut keskeytyivät ehdotuksen julkaisemisen jälkeen, vuoden 2006 lopulla asiasta käynnistettiin uudelleen keskustelu neuvostossa; pitää valitettavana, että hyväksymisen suhteen ei ole pystytty edistymään enempää;

31. panee tästä syystä tyytyväisenä merkille komission lupauksen, että se esittää tiedonannon sääntelyvirastojen tulevaisuudesta vuoden 2008 aikana;

Omarahoitteiset virastot

32. palauttaa mieliin, että kahdessa omarahoitteisessa virastossa hallintoneuvosto myöntää vastuuvapauden viraston johtajalle; panee merkille kummankin viraston merkittävät yhteenlasketut ylijäämät, jotka ovat kertyneet maksuista saatavista tuloista ja siirtyneet edellisiltä vuosilta:

- sisämarkkinoilla toimivan yhdenmukaistamisviraston käteisvarat ja muut rahavarat: 281 miljoonaa euroa [10],

- yhteisön kasvilajikeviraston käteisvarat ja muut rahavarat: 18 miljoonaa euroa [11];

Erityiset huomautukset

33. panee tyytyväisenä merkille viraston erinomaisen työn alueen vakauden kehittämiseksi ja varmistamiseksi sen eri ohjelmien avulla ja panee niin ikään merkille Cards-ohjelman moitteettoman hallinnon;

34. arvioi, että virasto on toiminnallaan edistänyt merkittävästi alueen kehittämistä ja että se on hoitanut toimeksiantonsa tyydyttävällä tavalla; panee merkille päätöksen lakkauttaa virasto vuonna 2008 ja siirtää Serbialle, Kosovolle, Montenegrolle ja entiselle Jugoslavian tasavallalle Makedonialle osoitettujen tukien hallinnointi kyseisissä maissa toimiville komission lähetystöille; kannustaa välittämään toiminnasta kertyneet tiedot ja asiantuntemuksen asiaankuuluviin komission lähetystöihin mahdollistamalla esimerkiksi sen, että viraston henkilöstöä siirretään hoitamaan vastaavia ohjelmia kyseisissä lähetystöissä;

35. kehottaa tässä yhteydessä jälleen komissiota toimittamaan parlamentille säännöllisesti tietoja toimintojen siirtämisestä virastolta lähetystöille;

36. kiittää johtajaa ja hänen henkilöstöään hyvin vaikeissa olosuhteissa tehdystä työstä, joka on parantanut EU:n kuvaa ja sen näkyvyyttä merkittävästi;

37. toteaa, että virastolla on järjestelmät (logistiikka, atk-järjestelmät jne.), joiden avulla se voi antaa nopeasti merkittävää tukea konflikteista kärsineillä alueilla, mutta se on myös osoittanut korkean luokan asiantuntemusta ja tietotaitoa sotien jälkeisessä jälleenrakentamisessa;

38. on vakuuttunut siitä, että kun komissio ottaa hoitaakseen uuden liittymistä valmistelevan tukivälineen hallinnan yhteisön säännöstöön liittyvien tehtävien yhteydessä Balkanilla, sen tulisi lopuksi esittää neuvostolle uusi virastoa koskeva toimeksianto — viraston tulisi tehdyn päätöksen mukaan saattaa Balkania koskeva työnsä päätökseen vuoden 2008 loppuun mennessä, ja se tulisi muuntaa todelliseksi Euroopan ulkoisista toimista vastaavaksi virastoksi;

39. katsoo, että tämän menestyksekkään viraston uusi mandaatti olisi tehokkain tapa toteuttaa uusia ulkoisiin toimiin liittyviä tehtäviä, joita komission Brysselissä sijaitsevat yksiköt eivätkä komission lähetystöt voi toteuttaa;

40. katsoo, että tämän uuden mandaatin avulla virastolla voisi olla hyvin tehokas rooli aloilla, joilla ei voida antaa perinteistä kehitysapua; katsoo myös, että tämä parantaisi merkittävästi EU:n näkyvyyttä;

41. panee merkille tilintarkastustuomioistuimen tekemän varainhoitovuotta 2006 koskevan huomion, että vaikka talousarvion toteuttamisaste oli tyydyttävä, viraston on kiinnitettävä huomiota sidottavien määrärahojen määrään, mikä vaatii viraston ohjelmien erityistä seurantaa, koska sen toimeksianto päättyy vuoden 2008 lopussa;

42. panee lisäksi merkille tilintarkastustuomioistuimen havainnon, että kirjanpitojärjestelmä ja sisäisen tarkastuksen järjestelmä olivat kehittyneet aikaisempiin vuosiin verrattuna etenkin ulkopuolisten elinten hallinnoimien varojen valvonnan ja hankintamenettelyjen täytäntöönpanon osalta;

43. muistuttaa, että Euroopan jälleenrakennusvirastolla on kaikista vastuuvapausmenettelyn piiriin kuuluvista virastoista suurin talousarvio (271 miljoonaa euroa vuonna 2006);

44. panee viraston tileistä kuitenkin merkille, että vuoteen 2007 siirrettyjen määrärahojen kokonaismäärä oli 678 miljoonaa euroa;

45. kehottaa komissiota tiedottamaan parlamentin asiasta vastaavalle valiokunnalle, kuinka viraston toimeksiannon päättyessä jäljellä olevan määrärahojen ylijäämän kanssa toimitaan;

46. toteaa, että viraston johtaja allekirjoitti 30. toukokuuta 2007 tarkastuslausuman ilman varaumia;

47. toteaa, että sisäinen tarkastus suoritti vuoden 2004 lopussa viraston tehokkuuden ja vaikuttavuuden osalta sääntöjenmukaisuutta koskevan tarkastuksen viraston viidellä toimipaikalla ja että vuoden 2006 aikana viraston johtokunta ryhtyi moniin toimiin puuttuakseen sisäisen tarkastuksen esittämiin huolenaiheisiin;

48. kehottaa komissiota muuttamaan viraston vuonna 2008 päättyvää toimeksiantoa ja muuttamaan viraston tiettyjä EU:n toimia ulkosuhteiden alalla, erityisesti alueilla, joilla vallitsee kriisin jälkeinen tilanne, toteuttavaksi virastoksi.

[1] EUVL C 261, 31.10.2007, s. 13.

[2] EUVL C 309, 19.12.2007, s. 40.

[3] EYVL L 248, 16.9.2002, s. 1.

[4] EYVL L 306, 7.12.2000, s. 7.

[5] EYVL L 357, 31.12.2002, s. 72.

[6] EUVL L 187, 15.7.2008, s. 182.

[7] Euroopan parlamentin päätöslauselma, joka sisältää huomautukset päätökseen myöntää vastuuvapaus Euroopan jälleenrakennusviraston johtajalle talousarvion toteuttamisesta varainhoitovuonna 2003 (EUVL L 196, 27.7.2005, s. 61).

[8] EUVL C 273, 15.11.2007, s. 1.

[9] Neuvoston asiakirja DS 605/1/07 Rev1.

[10] Kertomus sisämarkkinoilla toimivan yhdenmukaistamisviraston tilinpäätöksestä varainhoitovuodelta 2006 ja viraston vastaukset (EUVL C 309, 19.12.2007, s. 141).

[11] Kertomus yhteisön kasvilajikeviraston tilinpäätöksestä varainhoitovuodelta 2006 sekä viraston vastaukset (EUVL C 309, 19.12.2007, s. 135).

--------------------------------------------------